|  |  |
| --- | --- |
| *Визия за ОСП след 2020 г.* |  |

**1. На проведеното на 14 май 2019 г. в Брюксел заседание на Съвета на ЕС по земеделие и рибарство продължи дискусията по новия модел за прилагане на ОСП след 2020**. Мнозинството ДЧ изразиха съгласие с преминаването от правила на спазване към правила за изпълнение и резултати. Обменени бяха мнения относно прилагането на годишните единични суми за интервенция и риска от отклонения при планирането на интервенциите в сферата на РСР, които не са базирани на площ или животни**.** Проведена беше дискусия относно международната търговия (Меркосур). Обсъдени бяха селскостопанските аспекти на съобщението „Чиста планета за всички“ - стратегическа дългосрочна визия за икономика и неутрална по отношение на климата. На 15 май 2019 г. румънският министър на земеделието и развитието на селските райони Петре Дае проведе двустранна среща с комисаря по земеделието г-н Фил Хоган за обсъждане на следващите стъпки за осигуряване на частичен общ подход по пакета регламенти до средата на юни. Дискусиите по тази тема ще продължат и на предстоящото заседание на Съвета на ЕС в Люксембург на 17-18 юни 2019 г.

**2. На 15 март 2019 г. в гр. Брюксел се проведе среща на Експертната група по хоризонтална въпроси относно ОСП – дигитализация и иновации.** Целта на срещата беше обсъждане на дигитализацията и новите технологии като съществен елемент от предложението за ОСП след 2020 и средство за устойчив и конкурентноспособен селскостопански сектор. Очаква се технологиите съществено да допринесат за опростяване работата на фермерите и администрацията, преди всичко чрез намаляване на времето, изразходено за проверки на място и чрез подпомагане фермерите да изпълнят условията за допустимост. Срещата беше открита от г-н Иржи Плева - главен директор на ГД “Земеделие и развитие на селските райони“.Г-н Плева обърна внимание, че повечето ДЧ са подписали декларация относно дигитализация на сектора. Дигитализация ще подпомогне не само земеделието, но и за развитието на селските райони и задържането на младите хора в сектора. Технологиите могат ефективно да подкрепят екологичните цели на политиката, сближаване на производителите и потребителите, както и опростяването на ОСП. Освен чрез финансирането по РСР, усилията в тази насока се подкрепят и от програмата за дигитализация на сектора, регионалните и кохезионни фондове и програма Хоризонт 2020. В рамките на срещата бяха направени презентации относно въздействието на дигитализацията и новите технологии върху ОСП и земеделието, мониторинга в настоящата и бъдещата политика, ролята на новите технологии в подкрепа на инструментите относно екология и климат и предложеният от ЕК инструмент за устойчиво управление на хранителните вещества.

**3**. **На 16-17 май 2019 г. в гр. Брюксел се проведе поредно заседание на Работната група по хоризонтални земеделски въпроси (Реформа на ОСП).** В рамките на заседанието беше представен и дискутиран ревизиран вариант на проекта на регламент относно стратегическите планове в ОСП след 2020. Председателството изясни, че представеният текст е междинен и предстои да бъде подобрен след провеждането на предстоящите двустранните срещи на техническо ниво. Основните дискусии, свързани с дефинициите, бяха фокусиране върху определенията за активен фермер, земеделска площ, допустим хектар, млад фермер. Нямаше консенсус по предложението на Председателството за добавяне в някои от целите на политиката фокус върху горите и горското стопанство. Повечето ДЧ предложиха инструмента за устойчиво управление на хранителните вещества за бъде доброволен за прилагане. Мненията на държавите се разминаваха и относно прилагането на условността по отношение на малките фермери. България подкрепи изключването на малките земеделски стопани от условността, както и доброволното прилагане на инструмента за устойчиво управление на хранителните вещества като част от Системата за съвети в земеделието. България и редица други ДЧ приветстваха предложението на Председателството за повишаването на процента за обвързана подкрепа на 13%+2%, някои изразиха подкрепа за неговото повишаване. Имаше обаче държави, които показаха несъгласие с промяната и поискаха постепенно премахване на този вид подкрепа, тъй като нарушава условията за конкуренция. В рамките на заседанието бяха обсъдени и промените в частта за секторните интервенции и РСР. Дискусиите по ревизираните текстове ще продължат на предстоящото заседание на 21 май 2019 г.